ರೀಸ್‌ ವಿದರ್‌ಸ್ಪೂನ್‌ ಅಮೆರಿಕಾ ಸಂಯುಕ್ತ ಸಂಸ್ಥಾನದ ಲೂಯಿಸಿಯಾನಾದ ನ್ಯೂ ಆರ್ಲಿಯನ್ಸ್‌ನಲ್ಲಿ ಸದರ್ನ್‌ ಬ್ಯಾಪ್ಟಿಸ್ಟ್‌ ಆಸ್ಪತ್ರೆ (ಇಂದು ಒಷ್ನರ್‌ ಬ್ಯಾಪ್ಟಿಸ್ಟ್‌ ವೈದ್ಯಕೀಯ ಕೇಂದ್ರ‌)ದಲ್ಲಿ ಜನಿಸಿದರು. ಅವರ ಹೆತ್ತವರು ಇದೇ ಸ್ಥಳದಲ್ಲಿ ವಾಸಿಸುತ್ತಿದ್ದರು. ಅವರ ತಂದೆ ಟ್ಯೂಲೇನ್‌ ಯುನಿವರ್ಸಿಟಿ ವೈದ್ಯಕೀಯ ಶಾಲೆಯಲ್ಲಿ ವಿದ್ಯಾರ್ಥಿಯಾಗಿದ್ದರು. 
ಅವರ ತಂದೆ ಜಾನ್‌ ವಿದರ್‌ಸ್ಪೂನ್‌ ಜಾರ್ಜಿಯಾ ಸಂಜಾತ ಕಿವಿ ಗಂಟಲು ತಜ್ಞ ವೈದ್ಯರಾಗಿದ್ದಾರೆ. ಇವರು ಮುಂಚೆ U.S. ಭೂಸೇನಾ ಮೀಸಲು ಪಡೆಯಲ್ಲಿ ಲೆಫ್ಟಿನೆಂಟ್‌ ಕರ್ನಲ್‌ ಆಗಿ ಸೇವೆ ಸಲ್ಲಿಸಿದ್ದರು. ರೀಸ್‌ರ ತಾಯಿ ಬೆಟ್ಟಿ (ಪೂರ್ವಾಶ್ರಮದ ಹೆಸರು ರೀಸ್‌) ಟೆನ್ನೆಸೀ ರಾಜ್ಯದ ಹ್ಯಾರಿಮನ್‌ ಸಂಜಾತೆ. ಇವರು ಮಕ್ಕಳ ಶುಶ್ರೂಷಾ ವೃತ್ತಿಯಲ್ಲಿ Ph.D. ಹೊಂದಿದ್ದಾರೆ. ವ್ಯಾಂಡರ್ಬಿಲ್ಟ್‌ ವಿಶ್ವವಿದ್ಯಾನಿಲಯದಲ್ಲಿ ಬೆಟ್ಟಿ ಶುಶ್ರೂಷಾಶಾಸ್ತ್ರದ ಪ್ರಾಧ್ಯಾಪಕಿಯಾಗಿ ಸೇವೆ ಸಲ್ಲಿಸುತ್ತಿದ್ದಾರೆ. ತಾವು ಸ್ಕಾಟಿಷ್ ಸಂಜಾತ ಜಾನ್‌ ವಿದರ್‌ಸ್ಪೂನ್‌ರ ವಂಶಜೆಯೆಂದು ರೀಸ್‌ ವಿದರ್‌ಸ್ಪೂನ್ ಹೇಳಿಕೊಂಡಿದ್ದಾರೆ. ಜಾನ್‌ ವಿದರ್‌ಸ್ಪೂನ್‌ಪ್ರಿನ್ಸ್‌ಟನ್‌ ವಿಶ್ವವಿದ್ಯಾನಿಲಯದ ಆರನೆಯ ಅಧ್ಯಕ್ಷ, ಹಾಗೂ, ಅಮೆರಿಕಾ ಸಂಯುಕ್ತ ಸಂಸ್ಥಾನ ಸ್ವಾತಂತ್ರ್ಯ ಘೋಷಣೆಗೆ ಸಹಿ ಹಾಕಿದವರಲ್ಲೊಬ್ಬರಾಗಿದ್ದರು. ಆದರೆ ವಂಶಜರ ಬಗ್ಗೆ ಈ ಹೇಳಿಕೆಯನ್ನು ಇದುವರೆಗೂ ಪರಿಶೀಲಿಸಲಾಗಿಲ್ಲ. ರೀಸ್‌ರ ತಂದೆ ಜರ್ಮನಿಯ ವೀಸ್ಬಾಡೆನ್‌ನಲ್ಲಿ U.S. ಸೇನಾ ಸೇವೆಯಲ್ಲಿದ್ದ ಕಾರಣ,ಸಣ್ಣ ಬಾಲಕಿಯಾಗಿ ನಾಲ್ಕು ವರ್ಷಗಳ ಕಾಲ ಜರ್ಮನಿಯಲ್ಲಿದ್ದರು. 
U.S.ಗೆ ವಾಪಸಾದ ನಂತರ, ಟೆನ್ನೆಸೀಯ ನ್ಯಾಷ್ವಿಲ್‌ನಲ್ಲಿ ರೀಸ್‌ ತಮ್ಮ ಬಾಲ್ಯವನ್ನು ಕಳೆದರು. ಅವರನ್ನು ಎಪಿಸ್ಕಪೇಲಿಯನ್‌ (ಬಿಷಪ್‌ ಗಣಪ್ರಭುತ್ವವಾದಿ) ಸಂಪ್ರದಾಯ ರೀತ್ಯಾ ಬೆಳೆಸಲಾಯಿತು.

ರೀಸ್‌ ತಮ್ಮ ಏಳನೆಯ ವಯಸ್ಸಿನಲ್ಲಿ, ಹೂವ್ಯಾಪಾರಿಯೊಬ್ಬರ ದೂರದರ್ಶನ ಜಾಹೀರಾತಿನಲ್ಲಿ ಒಬ್ಬ ಫ್ಯಾಷನ್‌ ರೂಪದರ್ಶಿಯಾಗಿ ನಟಿಸಲು ಆಯ್ಕೆಯಾದರು. ನಟನಾ ತರಗತಿಗಳಿಗೆ ಸೇರಿಕೊಳ್ಳಲು ಇದು ರೀಸ್‌ರನ್ನು ಪ್ರೇರೇಪಿಸಿತು. ತಮ್ಮ ಹನ್ನೊಂದನೆಯ ವಯಸ್ಸಿನಲ್ಲಿ ಟೆನ್‌-ಸ್ಟೇಟ್‌ ಟ್ಯಾಲೆಂಟ್‌ ಫೇರ್‌ ಸ್ಪರ್ಧೆಯಲ್ಲಿ ಮೊದಲ ಸ್ಥಾನ ಗಳಿಸಿದರು. ರೀಸ್‌ ತನ್ನ ಶಾಲಾ ವ್ಯಾಸಂಗದಲ್ಲಿ ಒಳ್ಳೆಯ ದರ್ಜೆ ಗಳಿಸುತ್ತಿದ್ದರು. ಪುಸ್ತಕಗಳನ್ನು ಓದುವುದು ಅವರಿಗೆ ಪಂಚಪ್ರಾಣವಾಗಿತ್ತು. 'ಬಹಳಷ್ಟು ಪುಸ್ತಕಗಳನ್ನು ಓದುವ ದೊಡ್ಡ ದಡ್ಡಿ' ಎಂದು ಅವರು ತಮ್ಮನ್ನು ಪರಿಗಣಿಸಿಕೊಳ್ಳುತ್ತಿದ್ದರು. ಪುಸ್ತಕಗಳ ಬಗ್ಗೆ ತಮ್ಮ ಒಲವಿನ ವಿಚಾರ ಬಂದಾಗ, 'ಪುಸ್ತಕ ಮಳಿಗೆಯಲ್ಲಿ ನಾನು ಹುಚ್ಚಿಯಾಗುವುದುಂಟು. ನನ್ನ ಹೃದಯ ಬಹಳ ಜೋರಾಗಿ ಬಡಿಯಲು ಆರಂಭಿಸುತ್ತದೆ, ಏಕೆಂದರೆ ನಾನು ಅಲ್ಲಿರುವುದನ್ನೆಲ್ಲಾ ಕೊಂಡುಕೊಳ್ಳಬಯಸುವೆ' ಎಂದರು. ಹಾರ್ಡಿಂಗ್‌ ಅಕ್ಯಾಡಮಿಯಲ್ಲಿ ರೀಸ್‌ ಮಾಧ್ಯಮಿಕ ಶಾಲಾ ವ್ಯಾಸಂಗ ಮಾಡಿದರು. ಟೆನ್ನೆಸೀ ರಾಜ್ಯದ ನ್ಯಾಷ್ವಿಲ್‌ನಲ್ಲಿನ ಪ್ರತಿಷ್ಠಿತ ಹಾರ್ಪೆತ್‌ ಹಾಲ್‌ ಸ್ಕೂಲ್‌ ಬಾಲಕಿಯರ ಶಾಲೆಯಲ್ಲಿ ಪದವಿ ಮುಗಿಸಿದರು. ಆ ಸಮಯದಲ್ಲಿ ಅವರು ಒಬ್ಬ ಚಿಯರ್‌ಲೀಡರ್‌ (ಜಯಕಾರ-ನಾಯಕಿ) ಆಗಿದ್ದರು. ಇಂಗ್ಲಿಷ್‌ ಸಾಹಿತ್ಯವನ್ನು ಪ್ರಮುಖ ವಿಷಯವನ್ನು ಆಯ್ದುಕೊಂಡು ಸ್ಟ್ಯಾನ್ಫರ್ಡ್‌ ವಿಶ್ವವಿದ್ಯಾನಿಲಯದಲ್ಲಿ ಉನ್ನತ ವ್ಯಾಸಂಗ ಆರಂಭಿಸಿದರು. ಒಂದು ವರ್ಷ ವ್ಯಾಸಂಗದ ನಂತರ, ನಟನೆಯ ವೃತಿಯಲ್ಲಿ ತೊಡಗಿಸಿಕೊಳ್ಳಲು ಸ್ಟ್ಯಾನ್ಫರ್ಡ್‌ ತೊರೆದರು.

ತಮ್ಮ ವಿಶಿಷ್ಟ ದಕ್ಷಿಣದ (ಯುಎಸ್‌) ಸಾಂಪ್ರದಾಯಿಕ ಪಾಲನೆಯ ಬಗ್ಗೆ ರೀಸ್‌ಗೆ ಹೆಮ್ಮೆಯಿದೆ. ಇದರಿಂದ ಅವರಿಗೆ 'ಕುಟುಂಬ ಮತ್ತು ಸಂಪ್ರದಾಯದ ಪರಿಜ್ಞಾನ' ನೀಡಿತು; 'ಜನರ ಭಾವನೆಗಳನ್ನು ಗಮನದಲ್ಲಿಟ್ಟುಕೊಳ್ಳುವುದು, ಸಜ್ಜನಿಕೆಯಿಂದಿರುವುದು, ಹೊಣೆಗಾರಿಕೆಯಿಂದಿರುವುದು, ಹಾಗೂ, ನಮ್ಮ ಜೀವನದಲ್ಲಿರುವುದನ್ನು ಹಗುರವಾಗಿ ಪರಿಗಣಿಸದಿರುವುದನ್ನು' ಕಲಿತೆ ಎಂದು ರೀಸ್‌ ತಿಳಿಸಿದರು. ರೀಸ್‌ರನ್ನು ಬಹಳಷ್ಟು ಸಾಧಿಸಿದಾಕೆ ಎಂದು ಬಣ್ಣಿಸಲಾಗಿದೆ. ಇದರಿಂದಾಗಿ ಅವರ ಹೆತ್ತವರು ರೀಸ್‌ಗೆ 'ಲಿಟ್ಲ್‌ ಟೈಪ್‌ A' ಎಂಬ ಉಪನಾಮವನ್ನಿಟ್ಟರು. ತಮ್ಮ ಜೀವನದಲ್ಲಿ ಬಹಳ ಬೇಗ ಸಾಧನೆಗಳನ್ನು ಮಾಡಿದ ಕುರಿತು, "ಇಂಟರ್ವ್ಯೂ" ಪತ್ರಿಕೆಗೆ ರೀಸ್ ಹೇಳಿದ್ದು ಹೀಗೆ: 'ಇದರಲ್ಲಿ ಯಾವುದನ್ನೂ ಗಮನಾರ್ಹವೆಂದು ತಾವು ಭಾವಿಸಿಲ್ಲ. ಬಹುಶಃ ಬುದ್ಧಿಸ್ವಾಸ್ಥ್ಯದಲ್ಲಿರಲು ಹಾಗೂ ಕಾಲು ನೆಲದ ಮೇಲೆ ದೃಢವಾಗಿರಬೇಕೆಂಬ ಮನೋಭಾವವೇ ನಾನು ಆಯ್ದುಕೊಂಡ ನಡವಳಿಕೆಗೆ ಕಾರಣ. ಮಹಿಳೆಯರು ಬಹಳಷ್ಟು ಸಾಧನೆ ಮಾಡಿರುವ ವಾತಾವರಣದಲ್ಲಿ ನಾನು ಬೆಳೆದೆ. ಅವರು ಸಾಧಿಸಲಾಗದಿದ್ದಲ್ಲಿ, ಸಮಾಜವು ಅವರನ್ನು ನಿರ್ಬಂಧಿಸುತ್ತಿದ್ದುದೇ ಕಾರಣ.' 

ಇತರೆ ಯೋಜನೆಗಳು
ಆರಂಭಿಕ ವೃತ್ತಿ (1990–1998)
ಆರಂಭಿಕ ಜೀವನ ಹಾಗೂ ಶಿಕ್ಷಣ
ಆರಂಭಿಕ ನಿರ್ಣಾಯಕ ಯಶಸ್ಸು (1999–2000)